Lav et referat af nedenstående tekst:

Tekst:
Inden Regionen mandag vil præsentere en status på det skandaleombruste og stærkt forsinkede supersygehus-byggeri, erfarer TV2 Nord fra flere kilder, at endnu et bump er ramt. Der har nemlig været stillestående vand i rørene på gigabyggeriet. Det har givet bakterier, og derfor skal rørene nu skiftes. Samtidig har man fundet læk i nogle af varmerørene. Rørene er lagt, og det er altså en del af byggeriet, som man håbede, der var sat flueben ved. Lige nu holder man vejret, fordi man ikke ved, hvor mange rør der er tale om. Skal alle rørene skiftes, er problemet ’uoverstigeligt.’ Tilbage i februar kom der en status fra projektafdelingen på gigaprojektet. Det var bestilt af den nye mand i formandsstolen for Regionen, Mads Duedahl (V). Her var der lavet en liste med hele 11 punkter af såkaldt ’uafklarede projektforhold’. Nummer fem? Afklaring af skader på vandfyldte rør. Ny mand i spidsen I starten af året forlod projektdirektøren siden første spadestik, Niels Uhrenfeldt, sin plads for at gå på pension. I stedet blev Martin Kjær indsat som øverste chef for byggeriet. Om fejlen med rørene er sket på den nye eller tidligere projektleders vagt, har TV2 Nord ikke kunnet få bekræftet. Omfanget af skaderne på rørene kendes heller ikke. Det skal først undersøges yderligere. Derfor er der ikke overblik over hverken økonomien eller nye forsinkelser. Kilder fortæller til TV2 Nord, at står det så grelt til som frygtet, kan det blive endnu en overordentlig dyr omgang for projektet, der i forvejen har så store problemer. Næsten to år forsinket - foreløbigt Den første dynge jord i Aalborg Øst blev gravet i 2013, og dengang var planen, at det skulle stå færdigt i 2020. Siden er byggeriet blevet forsinket flere gange. Oveni det har der også været heftige budgetoverskridelser og besparelser. Blandt andet har man været nødsaget til at bruge eksisterende udstyr fra de nuværende hospitaler i Aalborg Centrum. Man hang sin økonomiske hat på fonde til at finansiere en vigtig del af helikopterlandingspladsen, ligesom der heller ikke var et barselssygehus og nyfødte derfor havde udsigt til en dyr taxatur til Aalborg. Regionen har ikke ønsket at kommentere på sagen forud for mandagens status. Der er pressemøde mandag eftermiddag, som TV2 Nord følger.

Referat:
Igen-igen er Region Nordjylland stødt på uventede problemer i forbindelse med byggeriet af Nyt Aalborg Universitetshospital.